Publicat in: 02 mai 2024
Din această lună au devenit operaționale, de pe Aeroportul Iași, cursele companiei aeriene EuroWings.
Pentru început se vor opera curse regulate către Stuttgart și Dusseldorf, Germania, a anunțat managerul aeroportului Iași, Romeo Vatră: ”E o veste bună, pentru că vorbim de compania EuroWings, care este o companie lowcost, divizia companiei Lufthansa și care pentru noi reprezintă o premieră în ideea în care avem și companii, altele decât cele cu care ne-am obișnuit până acum. E bine că mai avem două destinații din Germania. Germania, din punctul nostru de vedere, era o țară în care era nevoie de mai multe destinații pentru că avem comunități importante de români.”
Managerul aeroportului Iași, Romeo Vatră, a mai declarat că, totodată, compania românească Animawings dorește ca din luna septembrie să realizeze curse regulate Iași – București.
Romeo Vatră a precizat că discuțiile sunt în fază avansată, iar noul operator face demersuri pentru achiziționarea unei aeronave care să deservească aceste curse, ne-a mai informat colegul nostru, Constantin Mihai.
(Radio Iaşi/Constantin Mihai/FOTO radioiasi.ro)